#  Dôvodová správa

### Všeobecná časť

Novela zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov sa predkladá z dôvodu vyváženia právneho poriadku a zosúladenia zákonnej úpravy s cieľmi stanovenými ústavodarcom v čl. 41 ods. 1 Ústavy Slovenskej republiky č. 460/1992 Zb. v znení neskorších predpisov (ďalej len „ústava“).

Slovenská republika je podľa čl. 1 ods. 1 ústavy právnym štátom, medzi ktorého princípy patrí princíp právnej istoty. To znamená istotu občana, že sa voči nemu bude zachovávať právo, že bude možné predvídať konanie štátnych orgánov a spravodlivo očakávať plnenie povinností.

Predpokladom usporiadaného systému právneho poriadku, v súlade s princípom zvrchovanosti ústavy a zákona, je jeho vnútorná súladnosť a vyváženosť. Pod vyváženosťou treba rozumieť súladné pôsobenie všetkých jeho súčastí; najmä zákona s ústavou, s ústavnými zákonmi a s právnym poriadkom tak, že uskutočňovanie cieľov sledovaných jedným zákonom nesmie brániť uskutočňovaniu cieľov sledovaných iným zákonom alebo ho sťažovať (čl. 2 Legislatívnych pravidiel tvorby zákonov č. 19/1997 Z. z. v znení neskorších zmien a doplnkov).

Podľa čl. 41 ods. 1 ústavy „Slovenská republika manželstvo všestranne chráni a napomáha jeho dobru. Manželstvo, rodičovstvo a rodina sú pod ochranou zákona“.

Podľa základných zásad zákona o rodine rodina založená manželstvom je základnou bunkou spoločnosti, ktorej všetky formy spoločnosť všestranne chráni (zák. č. 36/2005 Z. z. o rodine a o zmene a doplnení niektorých zákonov).

Jedným z predpokladov pre zabezpečenie účinnej ochrany manželstva a rodiny zákonom v zmysle ústavy, základných zásad zákona o rodine a v súlade s cieľmi stanovenými ústavodarcom je posudzovanie vplyvu navrhovaného zákona, a to najmä s ohľadom na jeho hospodársky a finančný dosah, na manželstvo, rodinu a rodinné prostredie.

Potrebu zavedenia navrhovanej právnej úpravy do praxe dokazuje aj to, že prijatie až 11 vládnych návrhov z ostatnej schôdze NR SR bude priamo ovplyvňovať život rodín na Slovensku.

Vzhľadom na vyššie uvedené navrhujeme zakotvenie povinnosti navrhovateľa návrhu zákona posudzovať vplyv navrhovaného zákona na manželstvo, rodinu a rodinné prostredie. Takouto úpravou dôjde k zvýšeniu ochrany manželstva a rodiny v súlade s ústavou, so základnými zásadami zákona o rodine a s cieľmi stanovenými ústavodarcom.

Predkladateľ návrhu do legislatívneho procesu v NR SR tak bude musieť mať vždy na zreteli posúdenie aj takéhoto vplyvu, čo v konečnej miere môže dopomôcť k prijímaniu tzv. ,,prorodinných“ zákonov.

Návrh nezakladá dopad na štátny rozpočet, rozpočty obcí alebo vyšších územných celkov, životné prostredie a zamestnanosť.

Predložený návrh právnej úpravy je v súlade s Ústavou Slovenskej republiky, zákonmi a medzinárodnými záväzkami, ktorými je Slovenská republika viazaná.

**DOLOŽKA ZLUČITEĽNOSTI**

**návrhu zákona s právom Európskej únie**

**Predkladateľ právneho predpisu:** Skupina poslancov Národnej rady Slovenskej republiky

**Názov právneho predpisu:** Návrh zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**Problematika návrhu právneho predpisu :**

* 1. nie je upravená v práve Európskej únie
	2. nie je upravená v judikatúre Súdneho dvora Európskej únie ani v judikatúre Súdu prvého stupňa

**Vzhľadom na to, že problematika návrhu právneho predpisu nie je upravená v práve Európskej únie, je bezpredmetné vyjadrovať sa k bodom 4., 5. a 6.**

# Doložka

## o posúdení vplyvov

**1. Vplyvy na verejné financie:**

Predkladaný návrh zákona nebude mať negatívny dopad na verejné financie.

**2. Vplyvy na obyvateľov, hospodárenie podnikateľskej sféry a iných právnických osôb:**

Návrh zákona nebude mať ekonomický dopad na obyvateľov, hospodárenie podnikateľskej sféry a iných právnických osôb.

**3. Vplyvy na životné prostredie:**

Návrh zákona nebude mať vplyv na životné prostredie.

**4. Vplyvy na zamestnanosť:**

Návrh zákona nebude mať vplyv na zamestnanosť a nevyžiada si zvýšenie počtu zamestnancov.

**5. Vplyvy na podnikateľské prostredie:**

Návrh zákona nebude mať negatívny vplyv na podnikateľské prostredie.

### Osobitná časť

### Čl. I

###  Navrhuje sa zakotvenie povinnosti predkladateľa návrhu zákona posudzovať vplyv navrhovaného zákona na manželstvo, rodinu a rodinné prostredie.

### Čl. II

Navrhuje sa účinnosť zákona na 1. marca 2016.